На основу члана 35. став 2. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19 - др. закон, 9/20, 52/21 и 62/23) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

У Р Е Д Б У

О УТВРЂИВАЊУ ПРОСТОРНОГ ПЛАНА ПОДРУЧЈА ПОСЕБНЕ НАМЕНЕ СА ЕЛЕМЕНТИМА ДЕТАЉНЕ РЕГУЛАЦИЈЕ ЗА РАЗВОДНИ ГАСОВОД РГ 08-20 ЗЛАТИБОР-ПРИЈЕПОЉЕ СА ОДВОЈЦИМА ЗА ПРИБОЈ РГ 08-21 И НОВУ ВАРОШ РГ 08-22 И РАЗВОДНИ ГАСОВОД РГ 09-04/3 ГРЧ ГЛОГОВИК-СЈЕНИЦА

Члан 1.

Утврђује се Просторни план подручја посебне намене са елементима детаљне регулације за разводни гасовод РГ 08-20 Златибор-Пријепоље са одвојцима за Прибој РГ 08-21 и Нову Варош РГ 08-22 и разводни гасовод РГ 09-04/3 ГРЧ Глоговик-Сјеница (у даљем тексту: Просторни план), који је одштампан уз ову уредбу и чини њен саставни део.

Члан 2.

Просторним планом утврђују се основе организације, уређења, коришћења и заштите подручја посебне намене за разводни гасовод РГ 08-20 Златибор-Пријепоље са одвојцима за Прибој РГ 08-21 и Нову Варош РГ 08-22 и разводни гасовод РГ 09-04/3 ГРЧ Глоговик-Сјеница, за општине Чајетина, Нова Варош, Прибој, Пријепоље, Сјеница и Тутин.

Члан 3.

Просторни план се састоји из текстуалног дела и графичких приказа.

Текстуални део Просторног плана објављује се у ,,Службеном гласнику Републике Србијеˮ.

Графички прикази су:

1) Реферална карта број 1: ,,Посебна намена простораˮ, у размери 1:50 000;

2) Реферална карта број 2: ,,Насеља, инфраструктурни системи и заштита животне срединеˮ, у размери 1:50 000;

3) Реферална карта број 3: ,,Спровођење просторног планаˮ, у размери 1:50 000;

4) Карта детаљне регулације линијског дела гасовода, листови од 1-1 до 1-20 и од 2-1 до 2-9, у размери 1:2 500;

5) Карта детаљне регулације објеката гасовода са предлогом обухвата грађевинских парцела, листови од 1-3, у размери 1:500;

6) Прегледна 1. Шема листова, деоница за разводни гасовод РГ 08-20 Златибор-Пријепоље са одвојцима за Прибој РГ 08-21 и Нову Варош РГ 08-22;

7) Прегледна 2. Шема листова, деоница за разводни гасовод РГ 09-04/3 ГРЧ Глоговик-Сјеница.

Графичке приказе из става 3. овог члана, израђене у тринаест примерака, својим потписом оверава овлашћено лице органа надлежног за послове просторног планирања.

Члан 4.

Просторни план се спроводи, у складу са одредбама Закона о планирању и изградњи, директно на начин утврђен Просторним планом. Уређење, грађење, коришћење и заштита подручја посебне намене спроводиће се сагласно решењима из Просторног плана.

Члан 5.

Графички прикази из члана 3. ст. 3. и 4. ове уредбе, чувају се трајно у Влади (један комплет), Министарству грађевинарства, саобраћаја и инфраструктуре (два комплета), Министарству рударства и енергетике (један комплет), општини Чајетина (један комплет), општини Нова Варош (један комплет), општини Прибој (један комплет), општини Пријепоље (један комплет), општини Сјеница (један комплет), општини Тутин (један комплет), ЈП „Србијагас”, Нови Сад (један комплет) и Агенцији за просторно планирање и урбанизам Републике Србије (два комплета).

Члан 6.

Документациона основа Просторног плана израђује се у два примерка (у аналогном и дигиталном формату) и трајно се чува у Агенцији за просторно планирање и урбанизам Републике Србије.

Члан 7.

Просторни план је доступан заинтересованим лицима, у електронском облику, преко Централног регистра планских докумената.

Члан 8.

Ова уредба ступа на снагу осмог дана од дана објављивања у ,,Службеном гласнику Републике Србијеˮ.

05 Број: 110-10468/2024

У Београду, 31. октобра 2024. године

В Л А Д А

ПРЕДСЕДНИК

Милош Вучевић, с.р.